AARHUS: En 44-årig mand blev fredag eftermiddag overfaldet i Åbyhøj.

Manden kom gående på en gangsti ved Åbyhøjgård, da han så en bil med to mænd komme kørende på en sidevej. Den ene mand i bilen smed en halvlitersflaske ud af vinduet, og det fik den 44-årig mand til at tage kontakt til bilen.

Manden opfordrede herefter de to mænd til at samle flasken op, men det endte i første omgang i en diskussion og derefter med et overfald på manden, som fik en flænge på næseryggen, oplyser Østjyllands Politi.

Overfaldet skete klokken 12.47, og politiet hører gerne fra vidner, som har set episoden eller bilen, som de kom kørende i.

Gerningsmændene beskrives som:





Mellemøstlige af udseende. Føreren havde fuldskæg, og medpassageren var iført en sort kasket.



De kom kørende i en mørkeblå Seat Leon, hatchback af ældre årgang med et ukendt registreringsnummer.



Har man oplysninger bedes man kontakte politiet på telefon 114.